
______________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
, у поступку контроле законитости и правилности рада Републичког фонда за пензијско и инвалидско осигурање, поводом притужбе С. М. из Пирота, Заштитник грађана

У Т В Р Ђ У Ј Е
Републички фонд за пензијско и инвалидско осигурање (у даљем тексту: РФПИО) начинио је пропуст у раду тако што се није благовремено обратио надлежном државном органу за везу ради спровођења међународних уговора о социјалном осигурању како би С. М. омогућио брзо и делотворно остваривање права на старосну пензију.
На основу утврђеног недостатака у раду, Заштитник грађана упућује Републичком фонду за пензијско и инвалидско осигурање следеће 

П Р Е П О Р У К Е
I

РФПИО ће се убудуће, када се у остваривању права из пензијског и инвалидског осигурања примењују и међународни уговори о социјалном осигурању, благовремено обраћати надлежном државном органу за везу, како би се његовим ангажовањем  обезбедило корисницима што ефикасније остваривање права из система пензијско-инвалидског осигурања.
II

РФПИО ће информисати све организационе јединице Фонда о инструментима који им, на основу позитивних прописа, стоје на располагању када  о правима из система пензијско-инвалидског осигурања решавају применом међународних уговора о социјалном осигурању, како би се корисницима омогућило што ефикасније остваривање ових права.
РФПИО ће обавестити Заштитника грађана у року од 60 дана од дана пријема овог акта о предузетим мерама и поступању по препорукама и доставити доказе који потврђују да је по препорукама поступљено. 

Р а з л о з и:

Заштитник грађана је 07.04.2014. године примио притужбу С. М. из Пирота, у којој је изразио незадовољство чињеницом да Републички фонд за пензијско и инвалидско осигурање још није одлучио по његовом захтеву за признавање права на старосну пензију, поднетом 21.10.2010. године. Притужилац је доставио и  копију два одговора које му је Фонд упутио, у којима га обавештава да по његовом захтеву не може да одлучи зато што француски носилац осигурања није послао потребне податке по захтеву који му је Фонд упутио 09.11.2012. године, а ни по ургенцији коју је Фонд упутио у децембру 2012. године. 
Заштитник грађана је најпре, у складу са одредбом чл. 21. ст. 1. Закона о Заштитнику грађана, актом сарадње 5-5–661/14, дел.бр. 13378 од 13.05.2014. године затражио од Дирекције РФПИО да му одговори о разлозима због којих је  Фонд обрасце захтева за старосну пензију проследио француском носиоцу осигурања тек 09.11.2012. године, две године након што је притужилац  Фонду поднео захтев за признавање права на старосну пензију, као и да ли Фонд, осим ургенције упућене француском носиоцу осигурања, има,  на основу позитивних прописа, нарочито одредаба о међусобној административној помоћи у Општој конвенцији о социјалном осигурању између Француске и Југославије, на располагању и друге могућности да обезбеди ефикасније прибављање потребних података од страног носиоца осигурања;

Дирекција РФ ПИО је актом ИНС 03/3 бр. 363941 од 03.06.2014. године обавестила Заштитника грађана само о томе да је по захтеву притужиоца о признавању права на старосну пензију могуће одлучити тек након што орган добије потребне податке од француског носиоца осигурања, и да је пет пута ургирано код француског органа, али без успеха.

Након тога Заштитник грађана је утврдио да су испуњени Законом утврђени услови за покретање поступка контроле законитости и правилности рада Дирекције РФ ПИО, о чему је, у складу са чл. 29. ст. 1. Закона о Заштитнику грађана, актом дел.бр. 28217 од 30.09.2014. године обавестио орган и притужиоца.

Поступајући по захтеву за изјашњење, Дирекција је актом без броја од 26.12.2014. године одговорила, између осталог, да се није обраћала другим надлежним органима Републике Србије, већ је више пута ургирала код француског носиоца осигурања, очекујући да ће тај орган доставити одговор, с обзиром на то да је С. М. корисник француске пензије. Такође је обавестила Заштитника грађана да је 22.12.2014. године упутила молбу Заводу за социјално осигурање Републике Србије, као надлежном органу за везу, да предузме радње из своје надлежности ради окончања поступка по захтеву С. М.
Одредбом члана 6. став 1. Закона о општем управном поступку
 прописано је да су при вођењу поступка и решавању у управним стварима органи дужни да странкама омогуће да што лакше заштите и остваре своја права, а одредбом чл. 7. истог Закона прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица или других странака.
Одредбом чл. 9. Закона о државној управи
 прописано је да су органи државне управе дужни да странкама омогуће брзо и делотворно остваривање њихових права и правних интереса.
Такође, стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења.
Одредбом члана 27. став 1. Опште конвенције о социјалном осигурању између Републике Француске и Федеративне народне републике Југославије
, прописано је да ће се власти као и установе социјалног осигурања двеју земаља уговорница међусобно помагати у истој мери као да се ради о примени њихових властитих осигурања, а накнадним споразумом ће се одредити власти и органи социјалног осигурања сваке од двеју земаља уговорница који ће бити овлашћени да у том погледу непосредно међусобно опште, као и да централизују захтеве интересената и исплату давања. Ставом 2. истог члана прописано је да ће ови органи и установе моћи у истом циљу супсидијарно прибећи интервенцији дипломатских и конзуларних органа друге земље, а ставом 3. да дипломатски и конзуларни органи једне од двеју земаља могу непосредно интервенисати код управних власти и код домаћих установа социјалног осигурања друге земље, у погледу прикупљања свих обавештења потребних за одбрану интереса њихових држављана.
Одредбом члана 32. Закона о министарствима
 прописано је да Завод за социјално осигурање обавља стручне послове и послове државне управе који се односе на: примену међународних уговора о социјалном осигурању; израду административних уговора за примену међународних уговора о социјалном осигурању и израду споразума о накнади трошкова здравствене заштите; израду двојезичних образаца за примену међународних уговора о социјалном осигурању; учешће у обрачуну трошкова здравствене заштите, као и друге послове одређене законом.

Дакле, РФ ПИО је, уместо што је две године безуспешно упућивао ургенције француском носиоцу осигурања, требало много раније да предузме активности у складу са позитивним прописима и начелима добре управе и надлежном државном органу за примену међународних уговора о социјалном осигурању упути захтев за предузимање мера из његове надлежности. У крајњој линији, РФ ПИО је могао затражити интервенцију дипломатских и конзуларних органа Републике Србије према органима јавне власти у Републици Француској. Тиме би се створиле могућности да притужилац ефикасније, у што краћем року, оствари право по поднетом захтеву. 
На основу свих утврђених чињеница и околности, Заштитник грађана је, применом чл. 31. ст. 2. Закона, упутио препоруке Републичком фонду за пензијско и инвалидско осигурање у циљу отклањања уоченог пропуста, унапређења рада органа управе и спречавања истих или сличних пропуста у будућности.
	ЗАМЕНИЦА ЗАШТИТНИКА ГРАЂАНА

	

	Владана Јовић


� „Службени гласник РС“ бр. 98/06.


� „Службени гласник РС“ бр. 79/05 и 54/07.


� „Службени лист СРЈ“ бр.33/97 и 31/2001 и „Службени гласник РС“ бр. 30/2010.


� „Службени гласник РС“ бр. 79/2005, 101/2007, 95/2010 и 99/2014. 


� „Службени весник Президијума Народне скупштине ФНРЈ“ бр. 4/51


� „Службени гласник РС“ бр. 44/2014 и 14/2015.

